Von Fels vezette csapatok csak október elejére gyűltek össze Bécs alatt. A sereg 2000 morva gyalogosból, 500 osztrák és ugyanennyi sziléziai gyalogosból, 2500 tiroli gyalogosból és 800 osztrák lovasból állt. Ehhez jött 1500 nürnbergi, brandenburgi és augsburgi lovas, valamint 1500 magyar könnyűlovas. A Dunán 1000 naszádos is kísérte őket 3 nagy vitorlással, 32 darab 16-20 evezőpáros naszáddal 10 brigantinóval. A sereg alvezére Ifjabb Niklas Salm volt, akinek apja, Idősebb Niklas Salm 1529-ben Bécs ostromakor esett el. Salmék tehetségesebbnek bizonyultak a több osztrák hadvezérhez képest. Az ifjabb Niklas 1566-ban maga mentette fel Palotát a török ostrom alól.